Euroopa Parlamendi ja nõukogu direktiiv 94/20/EÜ,

30. mai 1994,

mootorsõidukite ja nende haagiste mehaaniliste haakeseadiste ning nende kinnitamise kohta kõnesolevatele sõidukitele

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 100a,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu artiklis 189b sätestatud korras [3]

ning arvestades, et

siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine; kusjuures selleks tuleb võtta meetmed;

tehnilised nõuded, millele mootorsõidukid ja nende haagised peavad siseriiklike õigusaktide kohaselt vastama, kehtivad muu hulgas ka niisuguste sõidukite mehaaniliste haakeseadiste kohta;

nimetatud nõuded on liikmesriigiti erinevad ning seetõttu on vaja, et kõik liikmesriigid võtaksid lisaks olemasolevatele eeskirjadele või nende asemel vastu ühesugused nõuded, et eelkõige oleks võimalik iga sõidukiliigi suhtes rakendada nõukogu 6. veebruari 1970. aasta direktiivis 70/156/EMÜ (mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta) [4] ettenähtud EMÜ tüübikinnitusmenetlust;

käesolev direktiiv on üks mitmest üksikdirektiivist EMÜ tüübikinnitusmenetluse kohta, mis on kehtestatud direktiiviga 70/156/EMÜ; kusjuures sellest tulenevalt kehtivad käesoleva direktiivi kohaldamisel direktiivi 70/156/EMÜ sätteid sõiduki süsteemide, osade ja eraldi seadmestike kohta;

liiklusohutuse parandamise ja mootorsõidukite ning nende haagiste parema vahetatavuse huvides on rahvusvahelises liikluses oluline, et mistahes sõidukitüübid, mis moodustavad autoronge või liigendsõidukeid, oleksid varustatud standardiseeritud ja harmoniseeritud mehaaniliste haakeseadistega;

soovitatav on järgida tehnilisi nõudeid, mis on esitatud ECE (ÜRO Euroopa Majanduskomisjoni) eeskirjas nr 55 (autorongide mehaaniliste haakeseadiste osade ühtlustamise kohta); kusjuures eeskiri nr 55 on lisatud 20. märtsi 1958. aasta kokkuleppele mootorsõidukite varustuse ja osade heakskiitmise ühtsete tingimuste ja vastastikuse tunnustamise kohta;

peamiselt on mehaanilistele haakesüsteemidele ühtlaste mõõtmete kehtestamisel arvesse võetud rahvusvahelisi standardeid (ISO), et kindlustada üksikute sõidukite vahetatavus autorongides või liigendsõidukites ja tagada kaupade vaba liikumine liikmesriikides,

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis kasutatakse järgmisi mõisteid:

- sõiduk: direktiivi 70/156/EMÜ artiklis 2 määratletud teedel kasutamiseks mõeldud mistahes komplekteeritud või mittekomplekteeritud vähemalt neljarattaline mootorsõiduk, mille suurim valmistajakiirus ületab 25 km/h, ja selle haagised, välja arvatud rööbastel liikuvad sõidukid, põllumajandus- ja metsatraktorid ning kõik liikurmasinad,

- mehaaniline haakeseadis: mehaaniline haakeseadis, millele võib direktiivi 70/156/EMÜ artikli 2 kohaselt anda osa tüübikinnituse.

Artikkel 2

Liikmesriigid ei tohi keelduda:

- sõidukile EMÜ tüübikinnituse või siseriikliku tüübikinnituse andmisest, keelata või takistada sõiduki müüki, registreerimist, kasutuselevõttu või kasutamist selle mehaanilise haakeseadise valikulise lisavarustusega seotud põhjustel,

- osa EMÜ tüübikinnituse või osa siseriikliku tüübikinnituse andmisest mehaanilisele haakeseadisele või takistada mehaaniliste haakeseadiste müüki või kasutamist,

kui lisas esitatud nõuded on täidetud.

Artikkel 3

Liikmesriigid võtavad vastu ja avaldavad käesoleva direktiivi täitmiseks vajalikud õigus- ja haldusnormid 18 kuu jooksul käesoleva direktiivi vastuvõtmisest. Liikmesriigid teatavad neist viivitamata komisjonile.

Kui liikmesriigid need meetmed võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Nad kohaldavad neid norme 18 kuu jooksul alates käesoleva direktiivi vastuvõtmise kuupäevast.

Artikkel 4

Käesolev direktiiv on adresseeritud liikmesriikidele.

Brüssel, 30. mai 1994

Euroopa Parlamendi nimel

president

E. Klepsch

Nõukogu nimel

eesistuja

Th. Pangalos

[1] EÜT C 134, 25.5.1992, lk 36.

[2] EÜT C 313, 30.11.1992, lk 10.

[3] Euroopa Parlamendi 29. oktoobri 1992. aasta arvamus (EÜT C 305, 23.11.1992, lk 115.) Nõukogu 27. septembri 1993. aasta ühine seisukoht (Euroopa Ühenduste Teatajas seni avaldamata). Euroopa Parlamendi 9. märtsi 1994. aasta otsus (Euroopa Ühenduste Teatajas seni avaldamata).

[4] EÜT L 42, 23.2.1970, lk 1. Direktiivi on viimati muudetud direktiiviga 92/53/EMÜ (EÜT L 225, 10.8.1992, lk 1).

--------------------------------------------------

LISADE LOETELU

I LISA: | Reguleerimisala, mõisted, EMÜ tüübikinnituse taotlemine ja andmine, tüübikinnituse laiendamine, toodangu vastavus |

II LISA: | EMÜ tüübikinnitusmärgistuse näidis |

III LISA: | Teatis tüübikinnitust omavate mehaaniliste haakeseadiste kohta |

IV LISA: | Mehaaniliste haakeseadiste EMÜ tüübikinnitustunnistus |

V LISA: | Nõuded mehaanilistele haakeseadistele |

VI LISA: | Mehaaniliste haakeseadiste katsetamine |

VII LISA: | Mehaaniliste haakeseadiste kinnitamise nõuded sõidukitele |

VIII LISA: | Teatis tüübikinnitust omavate sõidukite kohta |

IX LISA: | Sõidukite EMÜ tüübikinnitustunnistus |

--------------------------------------------------